白鈐轄席上琵琶歌
作者：李之儀
朝代：宋

paragraphs: 青海傳烽沙遶塞，謀將橐戈身不介。
却携紅袖弄烟月，醉笑溪山窮物外。
文章聲名家世事，投筆收功無十載。
天子幾嗟相見晚，暫許南來聊曠快。
一時賓客多可人，坐令五月如深春。
畫棟潭潭簾半捲，濛濛香霧無纖塵。
雲披霞散爛紅綠，滉漾無處投精神。
秦樓風輕雁初泊，玉指如流乍前却。
捍撥當胸拍屢催，一段風光來濩索。
雖無儀鳳與舞獸，擊拊分明諧振躍。
緱嶺排空午夜凉，杳杳鸞吟上寥廓。
逡巡舞袖迴飛雪，紅茸毯襯鴉頭襪。
落花飛絮互繽紛，流星掣電爭明滅。
主人情不已，下客歡正濃，更邀婭姹持金鍾。
從來酒戶落人後，瀲灧不覺隨手空。
金張燕接平生慣，照眼今朝真未見。
敢辭醉倒菊花偏，只恐銀潢低曉箭。
鈞天一夢固依稀，欲問桃源路已迷。
何時再到紅茸地，更遣游絲惹住伊。